《同赋开元宫避暑诗》
宋代·牟巘

避暑如避虎，山林每逢旃。谁知浩穰内，自有清静缘。

同来戴牟张，作计良亦贤。是时正流汗，赤日行中天。

劳坐苦役役，何异烹炰煎。居然得胜地，神观为爽然。

凉飙起珍簟，妙香汎琼篇。坐客易生感，泉隐独谈玄。

静者躁之君，方寸湛其渊。勿谓火胜月，此意谅默传。

我户隔珠庭，遥企玉真仙。仙游虽云邈，肯逐大化迁。

曲池况未平，中多蒲与莲。更有离离者，使我增愁涓。

作者简介：牟巘（一二二七～一三一一），字献甫，一字献之，学者称陵阳先生，井研（今属四川）人，徙居湖州（今属浙江）。以父荫入仕，曾为浙柬提刑。理宗朝，累官大理少卿，以忤贾似道去官。恭宗德祐二年（一二七六）元兵陷临安，即杜门不出，隐居凡三十六年，卒年八十五。有《陵阳集》二十四卷（其中诗六卷）。事见《宋元学案》卷八○，清光绪《井研县志》卷三一有传。牟巘诗，以影印文渊阁《四库全书》本为底本，校以清乾隆十二年周永年刻《陵阳先生集》（简称周本）、清抄本（藏北京图书馆）。底本诗集外之诗及新辑集外诗附于卷末。